Man in rolstoel skiet rowerArgieffoto: Kent Williamson ŉ Man in ŉ rolstoel het losgebrand op ŉ vermeende rower wat sy geld in ŉ Oos-Kaapse winkelsentrum wou steel. Die voorval het Dinsdag omstreeks 14:30 plaasgevind. Kapt. Nkosikho Mzuku, woordvoerder van die polisie, het gesê die verdagte (44) is glo in die been geskiet. “Die verdagte het die man probeer beroof terwyl hy die kitsbank gebruik het; hy was ongewapen,” het Mzuku gesê. Volgens Mzuku het die middeljarige slagoffer toe ŉ handwapen te voorskyn gebring en die verdagte geskiet. Die verdagte is na die hospitaal gehaas vir mediese behandeling. Hy is tans onder polisiebewaking in die hospitaal. Sodra hy ontslaan word, sal hy in die Oos-Kaapse landdroshof verskyn op aanklagte van roof.